Rozhodnutie Komisie
zo 6. januára 2004,
ktorým sa mení a dopĺňa príloha D k smernici 88/407/EHS pokiaľ ide o zdravotné certifikáty, ktoré sa uplatňujú v obchode so spermou domácich zvierat bovinných druhov vnútri spoločenstva
[oznámené pod číslom dokumentu K(2003) 5307]
(Text s významom pre Európsky hospodársky priestor)
(2004/101/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 88/407/EHS zo 14. júna 1988, ktorou sa stanovujú požiadavky na zdravie zvierat, ktorými sa riadi obchod so spermou a dovoz spermy domácich zvierat bovinných druhov do spoločenstva [1], a to najmä na jej článok 17,
keďže:
(1) Smernica Rady 2003/43/ES, ktorou sa mení a dopĺňa smernica 88/407/EHS, stanovuje, že od 1. januára 2005 sperma domácich zvierat bovinných druhov sa musí odobrať, spracovať a uskladňovať v súlade s novými ustanoveniami zavedenými smernicou 2003/43/ES, aby sa spĺňali podmienky obchodu vnútri spoločenstva.
(2) Je však vhodné povoliť pokračovanie obchodu so zásobami spermy domácich zvierat bovinných druhov v súlade s ustanoveniami smernice 88/407/EHS pred zmenou, ktorú zavádza smernica 2003/43/ES.
(3) Článok 2 odsek 2 smernice 2003/43/ES preto stanovuje, že:
- členské štáty musia až do 31. decembra 2004 povoliť obchod so spermou domácich zvierat bovinných druhov vnútri spoločenstva a dovoz spermy, ktorá bola odobratá, spracovaná a uskladňovaná pred 31. decembrom 2004 a je sprevádzaná osvedčením v súlade so vzormi ustanovenými pred zmenami a doplnkami zavedenými smernicou 2003/43/ES,
- v súlade s ustanoveniami predtým platnými členské štáty po tomto termíne nesmú povoliť obchod so spermou domácich zvierat bovinných druhov vnútri spoločenstva a dovoz spermy, iba ak sperma bola odobratá, spracovaná a uskladnená pred 31. decembrom 2004. Po tomto termíne sa však vypustí vzor certifikátu uplatniteľného na obchod vnútri spoločenstva pri jeho uskutočňovaní.
(4) Preto je nevyhnutné zabezpečiť vzory osvedčení na obchod so spermou domácich zvierat bovinných druhov a dovoz spermy odobratej, spracovanej a uskladnenej pred 31. decembrom 2004, vykonané po 1. januári 2005. Podľa článku 11.2 smernice by sa však mali súčasné vzory osvedčení na dovoz aktualizovať samostatným nástrojom.
(5) So zreteľom na obchod vnútri spoločenstva a v záujme prehľadnosti je potrebné zmeniť a doplniť prílohu D k smernici 88/407/EHS, aby sa spresnili dva rôzne vzory osvedčení uplatniteľné na obchod vnútri spoločenstva s bovinnou spermou v súlade s predchádzajúcimi alebo s novými ustanoveniami uvedenej smernice.
(6) Hoci obchod so zásobami spermy odobratej pred 31. decembrom 2004 by sa mal dočasne a postupne vyradiť z činnosti, čím by sa zodpovedajúci vzor certifikátu stal prekonaným, schopnosť uskladnenia príslušného produktu v súčasnosti neumožňuje presne stanoviť dátum na jeho zrušenie.
(7) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat.
PRIJALA TOTO ROZHODNUTIE:
Článok 1
Príloha D k smernici 88/407/EHS sa nahrádza prílohou k tomuto rozhodnutiu.
Článok 2
Toto rozhodnutie sa bude uplatňovať od 1. januára 2005.
Článok 3
Toto rozhodnutie je určené členským štátom.
V Bruseli 6. januára 2004